Hlina, Alojz, poslanec NR SR (2014-01-31):
Vážená pani predsedajúca, vážený pán minister, vážené kolegyne, kolegovia, v zásade som rád, že po natočení českého filmu, prespávaní pred ministerstvom spravodlivosti, našimi protestami s kolegom Zajacom máme tu na nový rok ani nie že legislatívne návrhy, máme tu legislatívnu smršť. To je normálne frontálny útok. To je Normandia, to je vylodenie. Všetko, kto má loďku, sem doplavil nejaký návrh a s dôsledkami takými, ako spomínala pani Žitňanská. A stotožňujem sa s tým, čo povedala, a pre dobro veci apelujem na určitú veľkorysosť a veľkosť. Lebo to nie je návrh pána Martvoňa, pána Brixiho, prosím vás, to si povedzme. To sú návrhy ministerstva spravodlivosti. Martvoň, Brixi tam akurát tak pridajú podpisy, prosím vás. Poviem a skončil by som aj tým, čo chcem teraz povedať, že keby ste mali v sebe veľkorysosť určitú a keby ste mali skutočný záujem to riešiť, tak okrem toho, čo sa tu spomínalo, vytvoríte pracovnú skupinu aj z tých poslancov, ktorí sa nie včera narodili, nie včera si spomenuli, že treba chrániť spotrebiteľov, a tá pracovná skupina by pripravila naozaj komplexný návrh a možno by sme to vedeli predstaviť ako výsledok pracovnej skupiny, možno, a nie lovičov skalpov, ktorí tu budú, spotení dobehnú na tlačovku, aby ohlásili, že čo všetko idú predstaviť. To bolo, k tomu sa pristavím, to bola tá pamätná, ja hovorím, pamätná tlačovka kolegov Martvoňa a Brixiho, kde ohlasovali túto Normandiu a v ten istý deň prijala vláda iný materiál, oni o tom ani nevedeli. Viete, to je výrazom toho, tej nekooperácie, tej až, povedzme si pravdu, úbohosti. To je to, že pracujete systémom lovenia skalpov, že proste ja, ja, ja, ja, ja a kde je ten spotrebiteľ? Spotrebiteľ je dôležitý, nie ja, nie Martvoň, nie niekto, nie Brixi! Takže, pani predsedajúca, ak ste tu avizovali údajné vôle, tak navrhujem naozaj vzhľadom na charakter, komplexnosť, ale aj politické dôsledky celého sa zaoberať aj týmto spôsobom, ale to by vy ste museli mať určitú dávku veľkorysosti, o ktorej úspechu zatiaľ pochybujem, ale nevylučujem, že sa niečo zmení. Takže dávam na zváženie návrh vytvorenia pracovnej skupiny, ktorá by sa tomuto, spotrebiteľskej agende, venovala. Lebo dneska máme taký prospotrebiteľský deň, konečne, som rád, že teda vieme, že aj na to sme tu. Pán minister, nielen kvôli gigantom, oligarchom, ale aj kvôli iným záujmom, ktoré úspešne a dôkladne a dôsledne zabezpečujete, ale aj ten biedak v Medzilaborciach, aj proste nejaká babka v Čremošnom a neviem kto si zaslúži pozornosť slovutných to zástupcov ľudu. Tak to som rád, že sa k tomu pomaličky blížime. No ale ako to už býva dobrým zvykom, má to svoje čaro a úskalia. Ja keby som vedel, že je tu veľkosť, tak by som sa niečomu vyhol, ale keďže budem v dobrej viere, že možno tu bude tá veľkosť, tak nebudem tak jedovitý, budem len faktografický v určitých skutočnostiach, aby som to nepokazil, že sa potom niekto cez to nevie preniesť, čo bolo povedané, čiže čisto faktografický budem, budem minimálne politický. Faktograficky je faktom to, že teraz sem prinášate zákon, ktorým meškáte, ktorý tu mal byť do 13. decembra. To je fakt. Bolo mi povedané, že sa dokopy nič nedeje, však tam sú odložené splatnosti, lebo tam sú splatnosti 1. apríl a 13. jún, takže sa nič nedeje. Európska komisia dala odloženie splatnosti kvôli tomu, aby sa trh podnikateľský, ale aj spotrebiteľský pripravil na tie zmeny, čiže preto boli odložené splatnosti, aby mali dostatočnú vôľu, čiže povedala, že ungefähr niekde štyri, päť, šesť mesiacov, lebo tam sú dve účinnosti, aby sa mohli na to pripraviť. Kvôli tomu je tam tá odloženosť. To tu neplatí u nás, lebo u nás si niekto povedal v tých oddeleniach, kde to vypracovali, naši to nepotrebujú. Žiadna príprava. Neúcta jednej, druhej strane. Ak sme sa nerozumeli, skúsim ešte raz. Niekto povedal, treba to prijať dovtedy, platiť to bude odvtedy. Je tam relatívne široká doba kvôli tomu, aby sa ten trh na to pripravil. Vaši povedali na poslednú chvíľu, nie že na poslednú chvíľu, meškajú a povedali, nevadí, však aj tak je tam odložená splatnosť. Ale s tým, že je odložená splatnosť, neumožnili to, kvôli čomu tá odložená splatnosť bola. To znamená, nebola dostatočná doba tých subjektov sa pripraviť na tie nové skutočnosti. Nuž ale však Slovensko, však tomu sa zase až tak čudovať nemusím. Je to výrazom aj toho, že vzťah k spotrebiteľovi ako takému, hej, tak to dokumentuje aj táto skutočnosť. My sme tu mali, ale znova hovorím, to zopakujem čiastočne, že ak nevieme robiť tak, ako nás zaväzujú zmluvy, keď sme už niekde pristúpili a zaviazali nás, že ako máme aplikovať, transponovať, keď už nevieme to tak, ako postupujeme, keď nie sme, nemáme nad sebou Damoklov meč nejakého termínu. Ako? Nijako. Respektíve tak, že dokedy sa to dá ešte vydržať. Viete, lebo ak je záujmom udržania zákona o spotrebiteľských zmluvách, zmluvách na diaľku, udržať ten stav, ktorý niekomu vyhovuje, čo najdlhšie, no tak dovtedy tuto nikto, kým sa to ešte dá. Kým nebude tak veľký cirkus, že sa to už nebude dať. Chvalabohu, pardon, že si beriem do úst, ale sa podarilo, ale vzhľadom na charakter toho celého problému už aj na konci roka vytvoriť nie že tú atmosféru, ale ju preukázať aj vám, ktorí ste sa tvárili, že o tom neviete, že je to zlé. Čiže to vás dohnalo. V úvodzovkách, akoby niekto povedal, že robili cirkus. Nuž tak, vážení, keď budete niekomu niekedy vyčítať, že robí cirkus, tak verte alebo neverte, tak takýto cirkus v konečnom dôsledku pomôže, že sa tu zrazu zjaví legislatívna smršť. Tak o tom môžme povedať, že nebolo to až také, také zlé. Nepáči sa mi tento prístup k tvorbe zákonov. Podľa mňa nie, lebo vnútorne by sme mali byť nastavení inak. Nemali by sme chrániť, ale však vieme, prečo chránime určité záujmy. Ono sa to rozkrýva, že prečo je potrebné chrániť niekoho záujmy. Sa nám to začína ukazovať aj personálne, aj cez prepojenia, aj cez vytvorenie a ešte sa veľa vecí aj ľudia tejto krajiny dozvedia, že kto čo, pri zrode čoho stál. Viete, keď stojíte pri zrode niečoho veľkého, to stojí aj na zápis. Ja som zvedavý, či si títo ľudia, ktorých budem postupne identifikovať, že si to dajú do svojho cévéčka, ale koho by zaujímalo niekoho takého cévéčko. Ale bude to zaujímať niekoho, lebo ľudia, ktorí stáli pri zrode úžerníckeho exekútorského molochu a klondiku, ktorý tu je, tak to cévéčko vám budú predstavovať, vážení. Ich cévéčko vám budú predstavovať, keď budete voliť guvernéra Národnej banky, lebo ja som sa dopočul jednu vec, že pán Burian je jeden z kandidátov na guvernéra Národnej banky. Tá informácia chodí. (Reakcia z pléna.) Tá informácia bola z dvoch zdrojov. Ku mne došla, ja len upozorňujem, že keby náhodou sa niekde v nejakých kuloároch povedalo, že človek, ktorý stál pri zrode vytvorenia úžerníckeho exekútorského klondiku prejde cez nejaké filtre a predstaví sa nám tu ako jeden z možných kandidátov na guvernéra Národnej banky, tak ja už dopredu korektne avizujem, že urobím všetko preto, aby som upozornil v rámci možností, že to nie je správna voľba, ale verím, že teda, verím, že zbytočné hrúzy. K samotným ustanoveniam ešte dovoľte uviesť, áno, konečne Európska únia doniesla niečo, čo chráni. Veď oni – tí zákonodarci, legislatívci, tí tvorcovia – chránia svojich, hej, cítia, že musí to byť vyvážené, ale, chvalabohu, že sme v Európskej únii. Keby to bolo na nás, tak dreme, dreme až do mŕtva. Dreme, z kože sťahujeme, až kým sa dá. Takže boli ste nútení prijať viaccenné preto, lebo sme sa k tomu zaviazali. My sme nestáli pri zrode tej smernice. Neverím, že pani Flašíková-Beňová tam proste zotrvala desiatky hodín svojimi legislatívnymi návrhmi, ako zlepšiť práva spotrebiteľov. Neverím. Presvedčte ma o opaku. Nech ma ona presvedčí, neverím. To znamená, to vzniklo v iných kanceláriách, kde vnímali, že proste si treba svojich ľudí chrániť, to nevzniklo v našich kanceláriách. My sa len pridávame a je dobre, že sa pridávame. Je dobre, že sa pridávame, lebo začíname chrániť tých ľudí, ktorí sú vystavení tomu, čomu sú vystavení ľudia v našej krajine. Je to dobré. Čiže je dobré, že je to tu, je dobré, keď sa to schváli a pomôže to. K tomu procesnému, ak sa to teda hovorí, že, procesne sa vrátim, že vy ste to v zásade mohli stihnúť, vy ste dávali, kolegovia Martvoň, Brixi, tu ich údajný návrh, nad ktorými on tvrdil, že strávil desiatky hodín, čo je klamstvo ako Brno, ten návrh bol vypracovaný na ministerstve spravodlivosti, o predajnej akcii. Ten ich návrh tu bol predložený v auguste. V prvom čítaní sme ho mali v septembri. Vy ste v septembri dávali do medzirezortného pripomienkového konania tento návrh. Keď ste sem vedeli prísť v skrátenom legislatívnom, keby, viete, vy ste mohli, on je o dva týždne, zamakať, mohli ste stihnúť to medzirezortné, mohli ste prísť rovnako, dá sa povedať, skoro rovnako s tým. Alebo ste sem mohli prísť v skrátenom legislatívnom konaní, čo som ja avizoval, že prečo nie, keď sem viete prísť so skráteným legislatívnym konaním kvôli teplovodom a parovodom pre niekoho, prečo by ste sem nemohli prísť kvôli babke z Čremošného? Ja by som bol plne za, lebo to je dôvod. Čiže tento návrh, mimochodom, keď ho refrešujeme, sa tu predstavoval ako boj proti šmejdom a neviem čo všetko tu bolo predané na trikrát. To bolo predané aj, aj s trenírkami, že je to hrdinský boj. Teraz som zachytil komunikáciu v type ďalšieho boja, čiže prosím vás, buďte aspoň korektní v tom, že ten, dvakrát nelúhujte ten istý čaj, prosím vás, dobre, že buďte korektní v tom, že keď už ste to raz predali, tak už to nepredávajte druhýkrát. Už ani nechcem povedať, akí obchodníci nerobia. Ten istý návrh mimochodom, ten istý návrh sa prekopíruje do tohto nového ustanovenia, celé je to, nechcem tu zaťažovať, však je to aj náročné, relatívne náročné na pochopenie. Je dobré, že, že sme tu, som zvedavý, ako sa budú vyvíjať aj ostatné parametrické nastavenia tohto nášho prospotrebiteľského dňa, ktorý tu v parlamente dneska máme, hej. To znamená, aj Občiansky zákonník ako sa budeme vedieť zhodnúť, ako z toho niekto neurobí hrdinský boj a neobjedná si trištvrte kubíka mramoru, aby ho tam doňho vytesali. To som naozaj zvedavý, lebo ja vám poviem, vy týmto len aplikujete to, čo vám niekto rozkázal. Rozkázal, tomu, čomu ste sa zaviazali. A ešte to poviem tak. Ešte aj odčiňujete svoje hriechy, lebo my, čo veríme, vieme, že – a katolícka viera je v tomto relatívne ľahká, preto je taká obľúbená ‒, že môžme odčiniť svoje hriechy aktom spovede a je nám odpustené, čiže aj vy teda odčiňujete svoje hriechy. Ale keďže my tuná nie sme v chráme, ešte mu potrebujete zaplatiť, vážení, za to, že čo ste urobili, a to bude ten tretí a to bude tá vec, ktorú, pani podpredsedníčka, vám avizujem, že či teda budete, budeme pracovať systémom komisie alebo nejakého kvázi spoločného postupu v rámci ochrany spotrebiteľov, alebo si tu idete loviť úplne mizerne a chrapúnsky, poviem to tak, skalpy, že akí, čo vy ste a niektorí z vás bojovníci proti šmejdom, úžerníkom a neviem čo. Takže tam bude tá tretia fáza, to znamená, že kto zaplatí, lebo by niekto mal zaplatiť, vážení, za to, že ten stav nastal. O jednom viem minimálne, Jozef Burian už dávno nemal byť štátnym tajomníkom. Už dávno nemal byť štátnym tajomníkom. Takže bude zaujímavé sledovať vývoj celej tejto agendy, som na to zvedavý. Pre korektnosť ešte uvediem, pani kolegyňa tu spomínala, že návrhy, ktoré tu predkladal Martvoň, Brixi, vzhľadom na politickú cenu, to, čo teda aj vy si uvedomujete týchto návrhov a ohlásenia, tak pre korektnosť ja len uvediem, že vôbec to nie je pravda, že Martvoň, Brixi, keby sa chceli niekde predať, že sú bojovníci, a ja budem vo váš prospech, vážení kolegovia, návrhy prospotrebiteľské SMER-u konečne v rámci legislatívnej smršte roku 2014 na ochranu spotrebiteľa predkladajú aj pán Číž, Glenda, Duchoň, pani Lišková, pán Gašparovič, Dušan Bublavý, pani Hufková, pani Janíková, Kučerová, Nachtmannová, čiže je to dôležité pre korektnosť povedať, že títo všetci poslanci sa stali messengrami, poslami návrhov z ministerstva spravodlivosti. Pre korektnosť uvádzam. Bolo by dobré, keby sme si aj na to zvykli. Aj z pohľadu autorského, či k veciam pristupovať s touto korektnosťou, že proste korektne poviem, že som s niekým spolupracoval, že som s niekým na tom pracoval. Lebo to je, to je, nehovorím, že zákonné, ale to je tak vnútorné, pre takú vnútornú psychohygienu je to dôležité, ale aj pre motiváciu tých ľudí, ktorí sa skutočne na tom podieľajú. Lebo ja keby som robil niekde na ministerstve a teraz sa mi tu niektorí poslanci, a nebudem menovať, hrdia mojou prácou, že ju oni vytvorili, tak ma roztrhne od zlosti a možno to nebude pôsobiť, a to je dôležité, mať motivovaných aj štátnych úradníkov. Myslím, že s vami ako manažérom sa na tom zhodneme, že je dôležité vytvárať aj pracovné atmosféry aj v týchto typoch kolektívu, ktoré nie sú v súkromných spoločnostiach, a aby boli zdravé. Čiže aj to je dôležité pre tú hygienu toho, aby nám to fungovalo. Ďakujem, však v prvom čítaní si to môžem dovoliť. V druhom čítaní môžme dreť na nuansoch, hej, môžme rozprávať o týchto, v prvom čítaní je to také filozofické poňatie, tak som si dovolil každopádne a tým skončím. Teším sa, že je to tu. Teším sa, že je to tu, ale je to len odčiňovanie hriechov, plnenie si povinností voči našim voličom, voči našim ani nie že voličom, ale voči našim ľuďom, ktorých sme, žiaľ, vydali do rúk, o tom bude ešte reč, že čo všetko to spôsobilo na osudoch ľudí a rodín. Ďakujem pekne.